́хомъ, беззако́нновахомъ и непра́вдовахомъ предъ̑ тобо́ю, пребл҃гі́й влд̑ко:преступи́хомъ сп҃си́тєльныя твоя̂ за́пѡвѣди и сщ҃є́нныя ѡбѣ́ты на́шя, я̀же во ст҃ѣ́мъ креще́ніи предъ̑ ст҃ы́мъ твои́мъ же́ртвенникомъ, предъ̑ а́гг҃лы же и человѣ̂ки сотвори́хомъ:преѡби́дѣхомъ честну́ю кро́вь завѣ́та твоегѡ̀, є́юже ѡсвяти́хомся, ѻбще́ніе искупле́нія пріе́мше:дх҃ъ бл҃года́ти ѡбезче́стихомъ, стра́шнагѡ же и преесте́ственнагѡ сыноположе́нія небрего́хомъ:вся́кое писа́ніе, бж҃е́ственный зако́нъ и уче́ніе бг҃одухнове́нное, ударє́нія возду́ха тща̂я, и вѣща̂нія єди̂на то́кмѡ, дѣя́ній пуста̂я, въ на́съ вмѣни́шася:и́менемъ то́кмѡ и словесы̀ честно́е єѵг̑ліе и́стиннагѡ хрс̑тіа́нства ѡкая́нніи содержи́мъ:ру́цѣ и́мамы ко вся́кому хище́нію и лихои́мству прилє́жны, но́зѣ же ско́рѡ и де́рзостнѡ ко вся́кой непра́вдѣ ѕлѣ̀ теку́щя, готѡ́вы ча́сть бра́тнюю восхища́ти и попира́ти, снѣда́ющя убо́гихъ:уста̀, сщ҃е́нныхъ мл҃твъ и сло́ва бж҃ія ѻрга́нъ, вся́кія нечистоты̀, суесло́вія и клятвопреступле́нія, бѣсѡ́мъ сотвори́хомъ во ѻрга́нъ:ѻ́чи и вся̂ на̂ша чу̂вства блуже́нія и вся́кагѡ скверне́нія премно́жествомъ испо́лнихомъ:въ на́съ ца́рствующагѡ ума̀ бж҃е́ственное бл҃года́ти сѣ́мя попра́вше, и у́ды твоя̂, хрс̑тѐ, блудни̂чи у́ды сотвори́вше, вмѣ́стѡ хра́ма бж҃ія, тлѝ и вся́кія нечистоты̀ храни́лище ѡбрѣто́хомся